Sául nyé ai nyé nâ: “Amú dzé mínā mɔ́n Yesé myǎkə wé óyílí ḿbɔ̄g naa myǎlúman ai ma ? Wǎvə́ nyē ḿbāŋála, o və́ə́ nye fa bitá, o sílí fə Zambá mam ású díé nā á lúmán ai ma anə́ ńzīzīŋ ákyaí fɔ̄ɔ̄ látóban ámōs yə aná.” 14Ahimélek nyé ai ǹkúkúmá naa: “Á bītúgā bíē bísə zá fɔ̄ɔ̄ ā fulan ai Dávid, yǎ á nə̄ tə búg mətǐŋ, a tɔá ńnōm ngɔn ǹkúkúmá, a tɔá ńdzāla məbéndé woe, a bələ́ ólugú á ndá dzoe ? 15Yə matádí sɔ́ sílī Zāmbá mam ású díé və aná ? Édílī fǎs. Tə ǹkúkúmá a vəg olɔ̌ wóé fəg ai ákyāí dzam dí á ńgúmā ndá tará ósə. Etúgā dzóē yá ndzí kig yə̌m tɔ mǎn dzóm ziŋ á é mam mə́sə̄ málā.” 16Ǹkúkúmá nyé ai nyé nâ: “O bələ́ naa o wúag, mína ndá ésōá ésə.” 17Ǹkúkúmá nyé ai bənɔ́ni yǎ bə́ ngábə́ tə́lə̄ nyé babi nâ: “Súbúgán mú, mǐ we bəfada bə́ Ńtondôbə, amú bə́ nə ai Dávid kíŋ. Bə́ ngáyəm nâ a nə á mīḿtúbúg, təge ma sɔ́ kad.” Hədá ńdɔ bitúga bí ńkúkúmá bí ngátəb bə́dē wɔ́ wábán á yób naa báwē bəfada bə́ Ńtondôbə. 18Ǹkúkúmá nyé ai Doeg nâ: “Súbúgū mú, ó we bəfada.” Ńdɔ Doeg, mǎn Edomít á ngákódō á sí ǎ ngawé bəfada; a ngáwé bod amǒs tē məwóm mwom ai bə́tán, ébá yǎ bə́ ngábə́ bəgə́ efod. 19Dzǎl bəfada ábēn yǎ Nov, a mǎn fə wé bǒd yā étēde: fám anə́ fám; biníngá anə́ bīníngá, bɔ́ngɔ́, bənyáŋ mə́bɛ́, dzam də́dā fə ai nyag, bǒzəle ai miǹtómbá. 20Mɔ́n Ahimélek m̀bɔ́g, mɔ́n Ahituv dzwé nâ Abiatar énye a ngátúb étām, a kə́ kwí ábə̄ Dávid. 21Abiatar nyé ai Dávid nâ: “Sául ǎ mān wé bəfada bə́ Ńtondôbə bə́sə.” 22Dávid nyé ai Abiatar nâ: “Mə ngáyəm fɔ́ɔ́ ámǒs tē bēn ḿból Doeg, mǎn Edomít, a ngábə́ étē, naa a yi dɔ́ mǎn kə́ kad Sául. Ma fɔ́ɔ́ mə̄ nə́ ai etɔ̌m yā áwú bod bə́ ésōá bə́sə.